Diari Oficial de la Generalitat Valenciana


Sumari del DOGV 5653, del 04-12-2007 (2007/14841)

DECRET 230/2007, de 30 de novembre, del Consell, de modificació del Decret 175/1989, de 24 de noviembre, pel qual es regula l'exercici de la venda fora d'establiment comercial, en la modalitat de venda no sedentària.
------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2007/11/30/230/dof/vci/html**

### Dades del document

Número de DOGV
:   5653

Data del DOGV
:   04-12-2007

Secció del DOGV
:   I. DISPOSICIONS GENERALS

Número del document
:   2007/14348


Data del document
:   30-11-2007

Organisme emissor
:   Conselleria d'Indústria, Comerç i Innovació

Tipus de document
:   Decret

Anàlisi jurídica

 Descriptors 

:   * comercialització
    * legislació
    * comerç al detall
    * comerç interior
    * administració local
    * venda
    * comerç ambulant
    * autorització de venda
    * distribució comercial
    * distribuïdor comercial

DECRET 230/2007, de 30 de novembre, del Consell, de modificació del Decret 175/1989, de 24 de noviembre, pel qual es regula l'exercici de la venda fora d'establiment comercial, en la modalitat de venda no sedentària. [2007/14899]  
Mitjançant la Llei 10/2006, de 26 de desembre, de Mesures Fiscals, de Gestió Administrativa i Financera, i d'Organització de la Generalitat, es va modificar l'apartat b) de l'article 20 de la Llei 8/1996, de 29 de desembre, d'Ordenació del Comerç i Superfícies Comercials.  
Este precepte instaura la possibilitat que les autoritzacions municipals per a l'exercici de la venda no sedentària deixen de ser intransferibles i puguen ser transmeses durant el seu període de vigència, que, en qualsevol cas, no podrà ser superior a un any.  
Els esmentats traspassos hauran d'ajustar-se a uns requisits, similars als previstos per a les autoritzacions, que permeten el control per part de les corporacions locals, en les quals residix la potestat d'autorització i control de la venda no sedentària.  
Resulta afectat el Decret 175/1989, de 24 de novembre, del Consell, pel qual es regula l'exercici de la venda no sedentària a la Comunitat Valenciana, i en particular l'article 6, que fixa les condicions de l'autorització municipal necessària per a l'exercici d'esta modalitat de venda, que, en conseqüència, ha de ser modificat.  
En virtut de tot l'anterior, a proposta de la consellera d'Indústria, Comerç i Innovació, conforme amb el Consell Jurídic Consultiu de la Comunitat Valenciana, i després de la deliberació prèvia del Consell, en la reunió del dia 30 de novembre de 2007,   
DECRETE  
Article únic  
Es modifica l'article 6 del Decret 175/1989, de 24 de novembre, del Consell, que queda redactat com seguix:  
«Article 6  
1. L'autorització municipal estarà sotmesa a la comprovació prèvia per l'ajuntament del compliment per part del sol·licitant dels altres requisits establits en l'article anterior, i haurà de ser exhibida de forma visible i permanent en el corresponent punt de venda.  
Esta serà personal. No obstant això, se'n podrà fer ús sempre que assistisquen al titular en el desenvolupament de l'activitat el cònjuge, els fills i els empleats donats d'alta per aquell en la Seguretat Social. En tot cas s'imputarà al titular de l'autorització municipal la responsabilitat derivada per la comissió d'infraccions al present decret.  
El període de vigència en cap cas podrà ser superior a l'any, i s'hi podrà revocar atenent a la desaparició de les circumstàncies que n'originaren l'atorgament o per incompliment de la normativa vigent, en la forma i d'acord amb el procediment previst per la respectiva ordenança municipal.  
L'autorització municipal especificarà el tipus de productes que poden ser objecte de venda, així com el lloc o els llocs precisos on s'hi haja d'exercir, i les dates i l'horari en què podrà portar-se a cap.  
2. Dins del període de vigència, l'autorització municipal podrà ser objecte de transmissió pel titular a un altre comerciant, amb el compliment dels requisits següents:  
a) Autorització municipal de la transmissió, després de la comprovació prèvia que la persona que es proposa com a nou titular complix els requisits establits en l'article anterior i aquells altres que les ordenances municipals exigisquen per a l'atorgament de les autoritzacions per a l'exercici de la venda no sedentària al municipi corresponent.  
b) L'autorització de la transmissió indicarà el període de validesa durant el qual el titular adquirent podrà desenvolupar l'activitat. Este període serà el que reste de vigència a l'autorització inicial que es transmet.  
c) L'autorització de la transmissió únicament podrà facultar per a la venda del mateix tipus d'articles que comercialitza el titular cedent.  
3. Sense perjudici d'això anterior, el titular d'una autorització no podrà procedir-ne a la transmissió en un mateix municipi en el cas que en l'exercici immediatament anterior ja haguera procedit a realitzar una transmissió.»  
DISPOSICIÓ TRANSITÒRIA  
Única. Adaptació d'ordenances municipals  
Els ajuntaments hauran d'adaptar les seues ordenances municipals reguladores de la venda no sedentària a la possibilitat de transmissió de les autoritzacions que establix la present disposició, tot respectant, en els procediments que s'establisquen a l'efecte, els requisits mínims determinats. La indicada adaptació haurà de produir-se en el termini de tres mesos comptats des de l'entrada en vigor de la present norma.  
DISPOSICIONS FINALS  
Primera  
La consellera d'Indústria, Comerç i Innovació queda facultada per a dictar, mitjançant orde, totes les disposicions necessàries per al desplegament i l'aplicació del present decret.  
Segona  
El present decret entrarà en vigor el mateix dia de la publicació en el Diari Oficial de la Comunitat Valenciana.  
València, 30 de novembre de 2007  
El president de la Generalitat,  
FRANCISCO CAMPS ORTIZ  
La consellera d'Indústria, Comerç i Innovació,  
BELÉN JUSTE PICÓN


Còpia Permalink ELI